古東門行
作者：柳宗元
朝代：唐

paragraphs: 漢家三十六將軍，東方雷動橫陣雲。
雞鳴函谷客如霧，貌同心異不可數。
赤丸夜語飛電光，徼巡司隸眠如羊。
當街一叱百吏走，馮敬胷中函匕首。
兇徒側耳潛愜心，悍臣破膽皆杜口。
魏王臥內藏兵符，子西掩袂真無辜。
羗胡轂下一朝起，敵國舟中非所擬。
安陵誰辨削礪功，韓國詎明深井里。
絕臙斷骨那下補，萬金寵贈不如土。